
Obsahová náplň programu
Program „Rozvoj predškolských spôsobilostí“ pozostáva z 10 stretnutí, ktoré sú zamerané na zrakové rozlišovanie, sluchové rozlišovanie, priestorovú orientáciu, matematické a číselné predstavy, reč, slovnú zásobu, fonematické uvedomovanie, jemnú a hrubú motoriku, grafomotoriku a vizuomotoriku, pamäť, myslenie, pozornosť. Program je venovaný deťom predškolského veku pod vedením 2 odborných zamestnancov SCPP (špeciálny pedagóg – logopéd). 
Celkovo navštívia danú MŠ odborní zamestnanci SCPP 12x. Na prvom stretnutí vykonajú vstupnú depistáž u každého dieťaťa, pri ktorej zistia úroveň predškolských spôsobilostí. Následne, v pravidelných intervaloch, budú navštevovať danú MŠ, kde prebehne 10 stretnutí, na ktorých budú postupne dané oblasti stimulovať a podporovať. Posledné, dvanáste stretnutie bude venované výstupnej depistáži, kde si odborní zamestnanci overia progres v jednotlivých oblastiach.
Cieľ
Rozvoj predškolských spôsobilostí u detí predškolského veku pred nástupom do prvého ročníka základnej školy.
Metódy
· didaktické hry,
· pracovné listy,
· rozhovor,
· spätná väzba.
Aktivity
· rozvoj jemnej, hrubej motoriky a grafomotoriky,
· rozvoj zrakového a sluchového vnímania,
· rozvoj matematických predstáv,
· rozvoj priestorovej orientácie,
· rozvoj komunikačných zručností,
· rozvoj pamäti, myslenia a pozornosti
· podpora spolupráce v skupine,
· rešpektovanie pravidiel.


1.stretnutie – rozvoj grafomotoriky, jemnej motoriky
Názov aktivity:	„Popoluška“
Cieľ aktivity: pomocou hmatu vytriediť a vybrať fazuľu spomedzi šošovice
Pomôcky: nádoba, šošovica, veľká fazuľa

Priebeh aktivity: Každé dieťa dostane nádobu, v ktorej bude nasypaná šošovica a veľká fazuľa. Dieťaťu sa nepovie počet fazúľ v nádobe, pomocou hmatu bude musieť každé dieťa vybrať všetky fazule, ktoré identifikuje. Fazuľky vyberá pred seba, každé dieťa má v nádobe rovnaký počet fazúľ. 
Záver: Po vybratí si spoločne fazuľky spočítame. Porovnáme počty fazúľ. 

Názov aktivity: 	„Cesta nožnicami“ 
Cieľ aktivity: Strihať podľa predlohy 
Pomôcky: Pracovné listy s prekreslenými čiarami – rovné, kľukaté a zubaté 
Priebeh aktivity: Každé dieťa dostane predlohu s pripravenými čiarami a nožnice. Každú čiaru si prejdeme najprv prstom, neskôr čiaru strihajú presne podľa predlohy. 
Záver: Porovnanie vystrihnutých čiar, rozhovor o tom, ktorá čiara bola pre nich náročnejšia. 

2.stretnutie – rozvoj priestorovej orientácie, matematických predstáv a zrakového rozlišovania
Názov aktivity: 	„Kde čo mám“
Cieľ aktivity: Orientovať sa na vlastnom tele, pomenovať a správne určiť jednotlivé časti tela 
Pomôcky: bez didaktických pomôcok 
Priebeh aktivity: Úlohou detí bude správne určovať a pomenovávať časti svojho tela. 
· Ukáž, kde máš pravé oko, ľavé oko, nos, ústa, bradu, ľavé ucho, pravé ucho.
· Ukáž pravú ruku, ľavú ruku, pravú nohu, ľavú nohu.
· Chyť sa pravou rukou pravého oka.
· Chyť sa ľavou rukou ľavého ucha.
· Chyť sa ľavou rukou nosa.
· Chyť sa pravou rukou ľavého ucha.
· Chyť sa ľavou rukou pravého kolena.
Záver: Počas aktivity sledujeme, či každé dieťa zvláda orientovať sa na vlastnom tele aj upevnenie pravo-ľavej orientácie. 



Názov aktivity: 	„Hľadáme, hľadáme..“
Cieľ: Rozvíjanie orientácie v priestore, zrakového vnímania, rozlišovanie predmetov v miestnosti. 
Pomôcky:  bez potreby didaktického materiálu (využijeme predmety, hračky v miestnosti)
Priebeh aktivity: Vyberieme 6 vecí z miestnosti, ktoré si najprv ukážeme. Neskôr predmety rozmiestnime po miestnosti. Deti hľadajú konkrétny predmet v miestnosti a určujú jeho umiestnenie – hore, dole, vpravo, vľavo, v, nad, pod, pri. Neskôr si predmety rozložíme pred seba na stôl, úlohou detí bude určovať, ktorý predmet je v rade prvý, druhý, posledný, uprostred, pred, za.
Záver: Spoločne zhodnotíme priebeh aktivity, ako sa deťom darilo s hľadaním vecí a určovaním ich miesta. 

Názov aktivity: 	„Spočítaj, koľko..?“
Cieľ: Správne spočítanie predmetov na obrázku a priradenie k prislúchajúcej číslici /do 6/.
Pomôcky: Pracovný list, ceruzka.
Priebeh aktivity: Každé dieťa dostane PL, na ktorom sú znázornené obrázky v počte od 1-6 a rovnako aj číslice od 1-6 v rade za sebou. Úlohou dieťaťa bude spojiť čiarou obrázok s prislúchajúcim číslom. 
Záver: Prepočítame si spoločne jednotlivé obrázky na PL a skontrolujeme správnosť priradenia k prislúchajúcej číslici. 

3.stretnutie – rozvoj komunikačných zručností
Názov aktivity:	„Počuješ to rovnako alebo nie?
Cieľ: sluchové rozlišovanie slov a pseudoslov, určovanie, či znejú rovnako alebo rozdielne. 
Pomôcky: bez didaktických pomôcok (pracujeme s PL na ktorom máme napísané dvojice slov a tie čítame dieťaťu)
Priebeh aktivity: Dieťaťu sa čítajú dvojice slov, ktoré má za úlohu správne rozlišovať sluchom. „Povedala som to rovnako, alebo inak?“ Najprv existujúce slová, neskôr pseudoslová. 
Záver: spoločne zhodnotíme priebeh aktivity, krátky rozhovor o tom, ktoré slová boli pre deti najťažšie. 

Názov aktivity: 	„Poslúchaj ma jazýček“
Cieľ: sluchové rozlišovanie slov na základe predkladaných obrázkov, správne určovanie konkrétneho obrázka. 
Pomôcky: didaktická hra – Poslúchaj ma jazýček.
Priebeh aktivity: Každému dieťaťu sa predkladá dvojica obrázkov, ktoré mu najprv pomenujeme. Neskôr dáme dieťaťu inštrukciu – „na ktorom obrázku je „pomenuje obrázok“. Ukáž.“ (napr. obrázok „myška-miska“ – na ktorom obrázku je MISKA?). Dieťa na základe sluchového rozlišovania ukazuje na konkrétny obrázok, ktorý sme pomenovali. Neskôr môžeme nechať dieťa samostatne pomenovať obidva obrázky. 
[bookmark: _GoBack]Záver: Spoločne si vyhodnotíme ktoré obrázky boli ľahšie a ťažšie na rozoznávanie sluchom, zároveň si trénujeme aj krátkodobú pamäť, kedy sa deti vracajú k predkladaným obrázkom, ktoré si zapamätali. 

4.stretnutie – rozvoj matematických predstáv 
Názov aktivity:	„Myš a syr“
Cieľ: správne identifikovať a triediť geometrické tvary
Pomôcky: didaktická hra Myš a syr 
Priebeh aktivity: Pred každé dieťa položíme hubku na riad, v ktorej sú „zapichnuté“ rôzne geometrické tvary, vyzerajúce ako syr (kruh, obdlžník, trojuholník, štvorec). Pred dieťaťom sú pripravené 4 papierové poháre s myškou, ktorá drží v ruke syr konkrétneho geometrického tvaru. Úlohou dieťaťa bude vybrať z hubky „syr“ a hodiť ho správnej myške, do správneho pohára. 
Záver: Zopakovanie názvov jednotlivých tvarov, skontrolovanie správnosti riešenia. 

Názov aktivity: 	„Svet geometrických tvarov“ 

Cieľ: správne určovať, rozlišovať a triediť tvary podľa predlohy

Pomôcky: PL, ceruzka, farbičky, didaktická hra navliekanie tvarov na šnúrku

Priebeh aktivity: Každému dieťaťu predložíme PL. Úlohou dieťaťa je vyfarbiť geometrický strom podľa predlohy. Spoločne si vyberieme zo sady farbičiek červenú, modrú a zelenú. Pomenujeme si geometrické tvary, ktoré sú znázornené v hornej časti PL. Môžeme si spolu s deťmi pomenovať predmety v priestoroch triedy, ktoré majú tvar štvorca, trojuholníka či kruhu. Prípadne, ktorý predmet je červený, ktorý modrý a zelený. Následne žiaci podľa inštrukcií  vypracujú PL. 
Z didaktickej hry navliekanie tvarov na šnúrku sa každému dieťaťu vyberie drevená predloha, na ktorej je presne znázornené poradie navliekania – každé dieťa bude mať inú predlohu. Následne si deti vyberajú konkrétne geometrické tvary z krabice a navliekajú ich na pripravenú hrubú šnúrku. Geometrické tvary si nakoniec pomenujeme. 
Záver: Sebahodnotenie, skontrolujeme si správne navlečenie rôznych geometrických tvarov na šnúrku podľa predlohy.

5.strenutie – rozvoj komunikačných zručností, rozvoj sluchového vnímania, rozlišovania 
Názov aktivity		„Čo počuješ ako prvé?“
Cieľ: Správne určovanie prvej hlásky v slovách
Pomôcky: Rôzne obrázky predmetov, Didaktická hra Dino Logopedino
Priebeh aktivity: Každému dieťaťu sa predkladajú postupne obrázky, ktoré si spoločne pomenujeme, s inštrukciou – „čo počuješ na začiatku tohto slova? Akú hlásku počuješ na začiatku slova?“ (Napr. AUTO). Pokiaľ by dieťa malo ťažkosti s určovaním prvej hlásky v slove, môžeme prvú hlásku zvýrazniť – AAAUTO. 
Záver: Sebahodnotenie.

Názov aktivity: 	„Tlieskaná“
Cieľ: Správne vytlieskavanie jednotlivých hlások a slabík v slovách
Pomôcky: Rôzne obrázky predmetov, Didaktická hra Dino Logopedino
Priebeh aktivity: Každému dieťaťu sa predkladajú postupne obrázky, ktoré si najprv pomenujeme, neskôr zadáme inštrukciu – „vytlieskaj mi slovo po hláskach“ (napr. AUTO – A-U-T-O), takto si prejdeme celý rad obrázkov/slov. Následne si vytlieskavame slová po slabikách. Vytlieskavané slová môžeme obmeniť aj za predmety, ktoré sa nachádzajú v triede, alebo necháme dieťa, aby si nejaké slovo vymyslelo samé, prípadne mu určíme hlásku, na ktorú má slovo vymyslieť, alebo sťažíme inštrukciu – „a teraz nájdi niečo, čo je v triede hore /pomenuje/ a toto slovo mi vytlieskaj /po slabikách, po hláskach/.“
Záver: Sebahodnotenie.





Názov aktivity:	„Povedz to jedným slovom“
Cieľ: správne určovať kategorizáciu pojmov
Pomôcky: PL, farbičky
Priebeh aktivity: Každé dieťa dostane PL, na ktorom budú rôzne predmety (ovocie, zelenina, hračky, nábytok, náradie, riad, dopravné prostriedky, zvieratá). Úlohou dieťaťa bude tieto obrázky jednotlivo pomenovať a rovnakou farbou zakrúžkovať vždy tie, ktoré patria podľa kategorizácie k sebe. Nadradenú kategóriu každé dieťa pomenuje.
Záver: Spoločne si skontrolujeme priradenie jednotlivých obrázkov do správnej kategórie, aj podľa farby, aj podľa názvu. 

6.stretnutie – rozvoj grafomotoriky, jemnej motoriky 
Názov aktivity: 	„Na detektíva“ 
Cieľ: správne určiť spomedzi radu obrázkov jeden, ktorý do radu nepatrí a vysvetliť prečo
Pomôcky: PL, farbičky, didaktické kartičky – urči, čo tu nepatrí 
Priebeh aktivity: Každé dieťa dostane PL, na ktorom budú zobrazené rady predmetov. V každom rade sa nachádza vždy jeden obrázok, ktorý je odlišný od ostatných. Tento obrázok deti zakrúžkujú, vymaľujú a vysvetlia, prečo do radu nepatrí. Neskôr dostane každé dieťa kartičku s obrázkami. V strede kartičky je jeden veľký obrázok a okolo neho niekoľko menších. Úlohou dieťaťa bude opäť rozhodnúť, ktorý obrázok na danú kartičku nepatrí a vysvetliť prečo. 
Záver: Sebahodnotenie, skontrolovanie vybraných obrázkov na PL.

Názov aktivity: 	„Rovnaké, nerovnaké“
Cieľ: správne určiť ktoré dvojice obrázkov sú nakreslené rovnako a ktoré nie sú rovnaké.
Pomôcky: PL, ceruzka
Priebeh aktivity: Každé dieťa dostane PL, na ktorom budú znázornené dvojice obrázkov, často aj zrkadlovo otočené. Úlohou dieťaťa bude presne rozlíšiť, ktoré obrázky sú úplne rovnaké a ktoré nie, tie následne budú v PL vyškrtávať. 
Záver: Spoločné zhodnotenie aktivity, správnosť riešenia, vysvetlenie v prípade chybovosti – hlavne u zrkadlových tvarov. 


7.stretnutie – rozvoj komunikačných zručností
Názov aktivity: 	„Opozitá“
Cieľ: správne nájsť a pomenovať opozitá spomedzi obrázkov
Pomôcky: obrázkové kartičky
Priebeh aktivity: Pred dieťa sa na stôl rozložia kartičky obrázkami nahor. Úlohou dieťaťa bude nájsť vždy dvojice obrázkov, ktoré k sebe patria, no zároveň vyjadrujú opozitá – (veľký-malý, vysoký-nízky..), správne ich priradiť a pomenovať – prípadne sa táto aktivita dá hrať ako pexeso, s menším počtom obrázkov, kde zároveň trénujeme aj pamäť, priestorovú orientáciu a jemnú motoriku. 
Záver: Skontrolujeme si všetky dvojice obrázkov a správnosť ich priradenia, v prípade pexesa si spočítame nájdené páry. 

Názov aktivity:	„Jeden, dva, veľa“
Cieľ: správne určovať jednotné, množné číslo a slová v akuzatíve množného čísla (vidím „veľa“, koho/čoho)
Pomôcky – PL s okienkami, vystrihnuté obrázky, tyčinkové lepidlo 
Priebeh aktivity: Každému dieťaťu sa predloží PL s nakreslenými prázdnymi okienkami. Na stôl pred dieťa sa predložia obrázky, kde bude musieť nájsť trojicu patriacu k sebe (napr. jedno auto, dve autá, veľa áut). Jednotlivé obrázky dieťa nalepí do okienok na PL v rade za sebou a spoločne si ich pomenujeme. 
Záver: skontrolujeme si správnosť riešenia, zopakujeme si trojice slov, s ktorými malo dieťa väčšie ťažkosti.

8.stretnutie – rozvoj komunikačných zručností
Názov aktivity:	„Slovná reťaz“
Cieľ: rozvíjanie sluchového vnímania, správne určovanie poslednej hlásky v slove
Pomôcky: bez didaktických pomôcok
Priebeh aktivity: Deti sedia v tichosti v kruhu na stoličkách. Vymyslíme jedno slovo, napr. auto, dieťa, ktoré je na rade, musí vymyslieť slovo na poslednú hlásku, ktorú v slove auto počuje – napr. okuliare. Nasledujúce dieťa opäť musí rozlíšiť poslednú hlásku, na ktorú potom vymyslí nové slovo. Pokračujeme, kým sa nevystriedajú všetky deti.
Záver: Krátky rozhovor o tom, či bola pre tieto deti aktivita náročná.
Názov aktivity: 	„Naplň svoju mištičku“
Cieľ: správne triediť slová podľa prvej hlásky 
Pomôcky: mištičky, kartičky s obrázkami, gumená „potrava“, detská pinzeta
Priebeh aktivity:  Deti rozdelíme do 3 skupín. Každá skupinka si vyberie jeden obrázok a jednu mištičku (had – SSS, vlak – ŠŠŠ, včela – bZZZ) – obrázky umiestnia k svojej mištičke. Pred deti na stôl rozložíme kartičky s rôznymi obrázkami. Každá skupinka bude hľadať obrázky/slová, začínajúce sa rovnakou hláskou, akú si vybrali, spomedzi obrázkov na stole. V skupine si pomáhajú, radia sa spoločne. 
Príklad – k mištičkám si priradia hlásky/obrázky – S, Š, Z. Spomedzi obrázkov na stole hľadajú slová/obrázky, začínajúce na danú hlásku. Ak obrázok nájdu, vezmú si ho a svoju mištičku naplnia pripravenou „potravou“, ktorú vložia do mištičky pomocou detskej pinzety. V napĺňaní mištičiek sa deti striedajú.  
Záver: skontrolujeme správnosť priradenia obrázkov a rovnako aj počet „potravy“, ktorá by mala korešpondovať s počtom nájdených obrázkov. Rozprávame sa, či bolo náročné pre nich striedať sa pri činnosti a spolupracovať. 

Názov aktivity:	„Počuješ to správne?“
Cieľ: správne priradiť a zakrúžkovať slová, začínajúce sa na príslušnú hlásku, zamerané na sykavky
Pomôcky: PL, farbičky
Priebeh aktivity: Každé dieťa dostane PL, na ktorom budú náhodne rozmiestnené rôzne obrázky začínajúce sa na S, C, Z a Š, Č, Ž. Úlohou dieťaťa bude zakrúžkovať rovnakou farbou obrázky začínajúce sa na rovnakú hlásku.
Záver: Sebahodnotenie, skontrolovanie správnosti riešenia. 

9.stretnutie – rozvoj pamäti, myslenia a pozornosti
Názov aktivity:	„Neposlušné obrázky“
Cieľ: správne oddiferencovať figúru od pozadia, vybrať jednotlivé obrázky
Pomôcky: PL, farbičky
Priebeh aktivity: Každé dieťa dostane PL, na ktorom budú rôzne obrázky nakreslené cez seba v rôznych uhloch. Úlohou dieťaťa bude pozorne odsledovať aké obrázky sa na PL skrývajú, pomenovať ich a následne každý jeden obtiahnuť farbičkou po čiare. 
Záver: skontrolujeme si správnosť riešenia, dodržiavanie hraníc čiar jednotlivých obrázkov.
Názov aktivity: 	„Idem na výlet a beriem si..“
Cieľ: zapamätať si čo najviac slov v rade za sebou
Pomôcky: šiltovka
Priebeh aktivity: Deťom najprv vysvetlíme pravidlá hry. Hovorí ten, kto má v ruke šiltovku – deti si ju posúvajú. Každé dieťa musí zopakovať slová predtým a pridať jedno svoje slovo. 
Držíme v ruke šiltovku. Deťom povieme krátky text – „Dnes som sa rozhodla, že pôjdem na výlet. Otvorím si batoh a vezmem si do neho to, čo budem potrebovať. Idem na výlet a beriem si – jedlo.“ Odovzdáme šiltovku prvému dieťaťu. „Ideme na výlet, ty si berieš jedlo, ja si beriem vodu – a odovzdá šiltovku ďalšiemu dieťaťu v rade. „Ideme na výlet, ty si berieš jedlo, on si berie vodu a ja si beriem loptu.“ Takto sa striedajú všetky deti, hru môžeme kedykoľvek stopnúť a začať od začiatku, prispôsobujeme to aktuálnej situácií a rozsahu zapamätaných slov. Obmieňame aj deti, ktoré aktivitu začínajú. 
Záver: na konci si  môžeme spoločne zopakovať všetky slová, ktoré odzneli v aktivite, kto si čo zapamätal, prípadne aj určiť, kto to povedal. 

10.stretnutie – rozvoj pamäti, pozornosti, myslenia a rozvoj komunikačných zručností
Názov aktivity: 	„Červená Čiapočka“
Cieľ: prerozprávať rozprávku podľa dejovej postupnosti, správne priradiť obrázky podľa deja
Pomôcky: rozprávka o Červenej Čiapočke, pripravené kartičky zobrazujúce dej rozprávky
Priebeh aktivity: Deťom zadáme inštrukciu – Teraz vám prečítam rozprávku o Červenej Čiapočke. Vašou úlohou bude veľmi dobre počúvať, pretože keď poviem slovo „Červená Čiapočka“, musíte tlesknúť. (môžeme obmieňať, keď poviem slovo vlk, les, prečo..). Najprv si to vyskúšame na krátkom príklade, kedy deťom hovoríme slová v rade za sebou, medzi slovami aj slovo, na ktoré chceme, aby tlieskali, inštrukciu vysvetľujeme a názorne ukazujeme dovtedy, kým nemáme istotu, že ju všetky deti pochopili. 
Deťom čítame rozprávku a sledujeme správnosť tlieskania na zvolené slovo. Po prečítaní rozprávky rozložíme pred deti kartičky obrázkami nahor. Úlohou detí bude poskladať kartičky do správneho poradia, podľa čítaného deja. Následne vyzývame každé dieťa osobitne, aby prerozprávalo dej podľa danej kartičky, deti sa striedajú, každé opisuje inú kartičku.
Záver: Vyhodnotíme, ako ktoré dieťa reagovalo na tlieskanie podľa inštrukcie, či konali samostatne, podľa vlastného uváženia. 



